„ Þetta er árvisst fyrirbæri , “ segir Agnes . „ Við höfum verið að fylgjast með þessu undanfarna áratugi , þetta er semsagt kalksvifþörungur sem heitir Emiliania huxleyi . Þetta er örsmá einfrumuplanta og það sem er merkilegt við hana er að hún símyndar utan um sig kalkplötur . Þegar hún myndar nýja þá fellur gömul af , þannig að sjórinn verður alveg morandi í þessum kalkplötum . “ Þörungurinn myndar þannig mikil kalklög á hafsbotni . Þau virka eins og speglar og gervitungl NASA nema þau vel á myndum sínum . „ Við fáum ekki alltaf góðar myndir því það er oft skýjað á þessu svæði , “ segir Agnes . „ En eftir að gervitunglin fóru að taka þessar myndir , er útbreiðsla þessarar tegundar ansi vel kortlögð . Ljóskastið frá henni er svo skýrt og hún finnst um öll heimsins höf en hún er í langmestu magni hér suður af landinu . “ Agnes segir þörunginn afskaplega fallegan og bendir á að ansi mikinn fjöldi þurfi til að mynda breiðu líkt og þá sem sést á myndinni . „ Stærðin á þessari frumu er svona fimm til tíu míkrómetrar , “ segir hún , en einn míkrómetri er einn þúsundasti hluti úr millímetra . „ Þannig að þetta er gríðarlegur fjöldi . “